Se pare că tot răul pe care ni l-a făcut Iliescu în ultimii 25 de ani nu a fost suficient.

Nu au fost suficiente nici sutele de morţi din 1989, meniţi să-i clădească aura de emanat al revoluţiei, nici dezastrul de imagine din iunie 1990, declanşat inutil pentru a-şi consolida puterea, nici tratatul semnat cu URSS după revoluţie (!), nici patronarea binevoitoare a caracatiţei corupţiei care a acaparat treptat administraţia şi politica românească începând din perioada sa.

Nu, n-a fost suficient ! Bătrânul comunist a simţit că poate mai mult.

După ce abia începusem să-i mai uităm rânjetul hâd, sare de nicăieri cu un interviu, în presa germană, în care spune că a avizat un centru CIA în România.

Hodoronc tronc ! De ce nu şi-a amintit nimic atâţia ani şi se trezeşte tocmai acum?

Să privim tabloul general.

Exact când Rusia e-n plin efort de destructurare a Ucrainei şi se manifestă extrem de agresiv la adresa ţărilor din estul Europei, cozile de topor ale Moscovei, de pe tot cuprinsul Europei dar în special din Germania, împreuna cu diverse partide de stânga sau extremist-naţionaliste (ciudată combinaţie) se dau peste cap să creeze o ruptură între europeni şi singura putere politică, economică şi militară care poate ţine Rusia în frâu: Statele Unite ale Americii.

Vârful de lance în aceasta acţiune, care nu a început de ieri, de azi ci e mult mai veche, îl constituie Consiliul Europei, o structura independenta de UE care cuprinde, pe lângă ţări UE, şi ţări nemembre inclusiv …. ati ghicit: Rusia. Pe lânga ea şi cozile sale de topor din UE (Grecia, Ungaria, Bulgaria, Austria, Germania, Italia, Cipru etc) Consiliul Europei cuprinde şi alti sateliţi de-ai Rusiei, gen Serbia şi Armenia.

Nu e de mirare de ce, de ani de zile, Consiliul Europei tot face comisii peste comisii de anchetă privind actiunile CIA, încercând să creeze o breşă între europeni şi americani.

Acţiunile Consiliului Europei sunt sprijinite în această direcţie de presa de stânga, în principal cea germană, care revine periodic şi reîncălzeşte ciorba.

Acum, când lucrurile încep să se mişte în direcţia creşterii prezenţei militare americane în estul Europei, eforturile Rusiei şi ale cozilor sale de topor par să se fi intensificat, apelându-se la toate resursele posibile.

Doar nu v-aţi imaginat că un individ cu mâinile pătate de sângele morţilor de la Revoluţie şi de la mineriade s-a trezit într-o dimineaţă mare apărător al drepturilor omului şi, în special, al drepturilor teroriştilor de a beneficia de un tratament conform Convenţiei de la Geneva.

Ticăloşia cea mare nu este că Iliescu şi-a amintit tocmai acum că a avizat un centru CIA (asta nu înseamnă obligatoriu închisoare secretă).

La întrebarea jurnalistului german dacă ar fi avizat înfiinţarea centrului dacă ar fi ştiut ce avea să se întâmple acolo, bătrâna vulpe comunistă, foarte cunoscută pentru prudenţa sa, se face că nu pricepe capcana şi spune că nu ar fi avizat.

Orice om normal la cap ar fi întrebat: Dar ce ştiţi că s-ar fi întâmplat acolo ? Aveţi dovezi, în afara declaraţiei unui terorist care spune că a fost deţinut în România? Sunteţi sigur că nu a fost dezinformat de anchetatori pentru a nu se putea orienta ?

Nu, Iliescu răspunde scurt că nu ar fi avizat, afirmând, indirect, că acolo ar fi fost o închisoare secretă în care s-ar fi produs acte de tortură.

Pentru această porcărie ţin să mulţumesc în mod special Parchetului General care de aproape 25 de ani se coimăneşte să rezolve dosarele Revoluţiei şi mineriadelor.

Dacă şi-ar fi făcut treaba pentru care sunt plătiţi, acum Iliescu s-ar fi aflat acolo unde îi este locul şi n-ar fi umblat liber să vorbească tâmpenii şi să ne facă rău. Din nou.

Omul ăsta a fost o pacoste şi un blestem pentru România şi aşa va rămâne pâna în ultima zi a vieţii lui.

UPDATE

Iliescu strikes again !

Nemulţumit că a fost acuzat de colaborare cu Moscova şi alte lucruri pe care nu le-a făcut în viaţa lui, Iliescu a transmis ieri un drept la replică ziarului Adevărul în care infirmă prin confirmare că ar fi făcut ce spunem noi că a făcut.

Citiţi pasajul pentru că e epocal:

“Vreau să fiu cât se poate de clar: nu am confirmat în niciun fel existența unei închisori ilegale a CIA pe teritoriul României, închisoare în care s-ar fi aplicat tehnici ilegale de interogare, cum ar fi tortura. Am precizat la fel de clar că, dacă aș fi știut ce destinație are facilitatea solicitată de partea americană, aș fi luat, cu siguranță, o altă decizie.”

Ce vreţi mai mult de atât?

Eroul Bulă